20 ಲಕ್ಷ ದಾಟಿದ ಕೊರೊನಾ ಬಲಿ: 6 ದೇಶಗಳಲ್ಲಿ ಶೇ.50ರಷ್ಟು ಸಾವು! ವಿಶ್ವದಲ್ಲಿ ಮಹಾಮಾರಿ ಕೊರೊನಾ ವೈರಸ್ ಅಟ್ಟಹಾಸ ಮುಂದುವರಿಯುತ್ತಿದ್ದು, ಸೋಂಕಿಗೆ ಬಲಿಯಾದವರ ಸಂಖ್ಯೆ 20 ಲಕ್ಷ ಗಡಿ ದಾಟಿದೆ. 2019 ಜನವರಿಯಲ್ಲಿ ಮೊದಲ ಬಾರಿ ಚೀನಾದಲ್ಲಿ ಸೋಂಕು ಕಾಣಿಸಿಕೊಂಡ ನಂತರ ಬರೋಬ್ಬರಿ ಒಂದು ವರ್ಷ ಅಂದರೆ ಶುಕ್ರವಾರ ಸಂಜೆ 6.25ರ ವೇಳೆಗೆ ವಿಶ್ವದಲ್ಲಿ ಒಟ್ಟಾರೆ ಸೋಂಕಿನಿಂದ ಮೃತಪಟ್ಟವರ ಸಂಖ್ಯೆ 2,00,0066ಕ್ಕೆ ಏರಿಕೆಯಾಗಿದೆ. ಒಟ್ಟಾರೆ ಸೋಂಕಿತರ ಸಂಖ್ಯೆ 9 ಕೋಟಿ 33 ಲಕ್ಷದ 21 ಸಾವಿರದ 70ಕ್ಕೆ ಏರಿಕೆಯಾಗಿದೆ. ಯುರೋಪ್ ಗಳಲ್ಲಿ 6,50,560 ಮಂದಿ ಮೃತಪಟ್ಟಿದ್ದಾರೆ. ಆಘಾತಕಾರಿ ವಿಷಯ ಅಂದರೆ ಭಾರತ ಸೇರಿದಂತೆ 6 ದೇಶಗಳಲ್ಲಿ ಶೇ.50ರಷ್ಟು ಮಂದಿ ಸೋಂಕಿಗೆ ಬಲಿಯಾಗಿದ್ದಾರೆ. ಅಮೆರಿಕದಲ್ಲಿ 3,89,581 ಮಂದಿ ಮೃತಪಟ್ಟಿದ್ದರೆ, ಬ್ರೆಜಿಲ್ ನಲ್ಲಿ 2,07,095 ಎರಡನೇ ಸ್ಥಾನದಲ್ಲಿದೆ. ಭಾರತ 1,51,918 ಮೂರನೇ ಸ್ಥಾನ ಪಡೆದಿದೆ. ಮೆಕ್ಸಿಕೊ 1,37,916, ಬ್ರಿಟನ್ 87,295 ಮತ್ತು ಇಟಲಿ 81,325 ಕ್ರಮವಾಗಿ ನಂತರದ ಸ್ಥಾನಗಳಲ್ಲಿವೆ. ಕಳೆದ ಒಂದು ವಾರದಿಂದ ಪ್ರತಿ ವಾರಕ್ಕೆ 13,500 ಮಂದಿ ಸರಾಸರಿಯಲ್ಲಿ ಸೋಂಕಿಗೆ ಬಲಿಯಾಗುತ್ತಿದ್ದಾರೆ. ಕೊರೊನಾ ಲಸಿಕೆ ಕೇವಲ ಶ್ರೀಮಂತ ರಾಷ್ಟ್ರಗಳಲ್ಲಿ ಮಾತ್ರ ಈಗಷ್ಟೇ ಲಭ್ಯವಾಗಿದ್ದು, ಬಡ ರಾಷ್ಟ್ರಗಳಲ್ಲಿ ಯಾವುದೇ ಔಷಧ ಸದ್ಯಕ್ಕೆ ಲಭ್ಯವಾಗುವ ಸೂಚನೆ ಇಲ್ಲ. ಈ ಹಿನ್ನೆಲೆಯಲ್ಲಿ ಸೋಂಕಿಗೆ ಶೀಘ್ರದಲ್ಲೇ ಕಡಿವಾಣ ಬೀಳುವುದು ಸದ್ಯಕ್ಕೆ ಕಷ್ಟ ಸಾಧ್ಯ ಎಂದು ವಿಶ್ವಸಂಸ್ಥೆ ಆತಂಕ ವ್ಯಕ್ತಪಡಿಸಿದೆ.